Tänasest näeb eeltäidetud tuludeklaratsiooni andmeid
Tänasest reedeni saab e-maksuametis/e-tollis tutvuda maksu- ja tolliametile teadaolevate andmetega tulude ja kulude kohta.
Maksu- ja tolliameti teenindusosakonna juhtivspetsialisti Hannes Udde sõnul tasub eeltäidetavad andmed e-maksuametis/e-tollis üle kontrollida, et esitamise ajaks oleks juba kõik korrektne. Kui tuludeklaratsiooni eelvaates mingid andmed puuduvad või need erinevad endale teadaolevatest, peaks pöörduma väljamakse tegija või kulu saaja poole, et paluda puuduvad andmed maksuhaldurile elektrooniliselt esitada või esitatud andmed parandada.
Udde lisas, et oluline on tähele panna, et need inimesed, kes kasutavad investeerimiskontot, peavad kogu info oma tehingutest saatma maksu- ja tolliametisse pangast ise.
Eeltäidetud andmete kontrollimisel tasub veel meeles pidada, et A- ja B-kategooria juhilubade koolituskulusid ning 18-aastaste ja vanemate inimeste huvikoolituse kulusid tulust maha arvata ei saa.
Laenuintresside andmeid saab jätkuvalt esitada elektrooniliselt läbi internetipankade, täiendavat infot intresside kohta saab klient oma pangast.
Tulude deklareerimisega seonduvaid küsimusi saab saata e-postiga aadressile eraklient@emta.ee või e-maksuametis/e-tollis rubriigis „Teated MTA-le“. Lisaks saab esitada küsimusi maksu- ja tolliameti spetsialistidele ka foorumis aadressil https://foorum.emta.ee, kus näeb ka teiste poolt esitatud küsimusi ja vastuseid.